Tiedote: Vuoden 2026 Kunniankantajat tunnetaan aidosta halustaan kehittää opiskelijakulttuuria yli oppiainerajojen

Maiju Laukkanen
2026-04-30T18:30:00Z

Itä-Suomen yliopiston ylioppilaskunta (ISYY)
Tiedote 30.4.2026
Vapaa julkaistavaksi: heti

Itä-Suomen yliopiston ylioppilaskunnan (ISYY) hallitus on valinnut vuoden 2026 Kunniankantajiksi Nicodemus Virtasen ja Sonja Seppälän. Valitut lakittivat Velj’mies-patsaan ylioppilaskunnan vappuaaton allastapahtumassa 30.4.2026 Kuopion torilla.

Itä-Suomen yliopiston ylioppilaskunta (ISYY) valitsee joka vuosi kaksi ylioppilaskunnan toiminnassa aktiivisesti mukana ollutta henkilöä Velj’miehen lakituksen kunniatehtävään. Keväällä 2024 ylioppilaskunta yhdenvertaisti aiempia nimikkeitä (Velj’mies ja Siskotyttö) ja nyt valitut Kunniankantajat ovat järjestyksessään kolmannet. Kunniankantajien valinnassa painotetaan aktiivisuutta ja hyvän opiskelijakulttuurin edistämistä opiskelijoiden keskuudessa.

Vuoden 2026 Kunniankantajat ovat Sonja Seppälä ja Nicodemus Virtanen. Heillä oli erityinen kunniatehtävä Kuopion torilla järjestettävässä ylioppilaskunnan vappuaaton allastapahtumassa, jossa he pääsivät lakittamaan Velj’mies-patsaan. Seppälä ja Virtanen ovat molemmat pitkän linjan järjestöaktiiveja, ja vaikuttaneet niin omassa ainejärjestössään kuin ylioppilaskunnan toiminnassa kasvattaen poikkitieteellisyyttä Kuopion kampuksella.

Seppälän kohdatessaan kampuksella tai tapahtumassa ensimmäisenä saa lämpimän ja ystävällisen vastaanoton, joka välittyy jokaiseen ympärillä olevaan. Sonja on toiminut ravitsemustieteiden opiskelijoiden ainejärjestö Retikka ry:n hallituksessa vastaten sosiaali- ja koulutuspolitiikasta asiaankuuluvalla omistautumisella. Lisäksi hän on toiminut aktiivisena vertaistuutorina vuonna 2022 verkostoituen samalla monien ainejärjestötoimijoiden kanssa.

– Sonja on vaikuttanut aktiivisesti ISYYn Kuopion kerhojen tasolla erityisesti Kuopion Intellektuellin Vapunedistämisseuran toiminnassa, tullen tutuksi muille opiskelijoille yli oppiainerajojen. Sonjan energinen mutta lämmin ote, vastuullinen työskentely ja poikkitieteellinen yhteistyö osoittavat vakuuttavaa toimintaa opiskelijayhteisössä, toteaa ISYYn hallituksen varapuheenjohtaja Lassi Valli.

Virtanen on vaalinut ylioppilaskunnan poikkitieteellisiä yhteyksiä toimiessaan vuonna 2024 puheenjohtajaneuvoston puheenjohtajana. Lisäksi hän on vaikuttanut vuodesta 2022 eteenpäin ylioppilaskunnan edustajiston jäsenenä, toimien 2024–2025 edustajistoryhmänsä Fabion ryhmäpuheenjohtajana, sekä myöhemmin ollut mukana kokoamassa uuden monia aloja leikkaavan edustajistolista Skriptin toimijoita. Omassa biolääketieteen opiskelijoiden ainejärjestössä Kulti ry:ssä Virtanen on vuosien 2022–2025 aikana rakentanut paitsi ainejärjestöä itsessään, myös ulottanut sen toiminnan merkittävälle poikkitieteelliset tasolle.

– Nicon puheenjohtajakautena Kultin toiminnassa on korostunut erityisesti pienten ainejärjestöjen yhteistyö, verkostoituminen ja monipuolisten oppiainerajat ylittävien tapahtumien kehittely. Nicon motivoitunut halu työskennellä aktiivisena keskustelijana ja opiskelijavaikuttajana osoittaa kunniankantajan arvon mukaista toimintaa, kertoo Valli.

Vuoden 2026 Kunniankantajiksi valittujen nimet julkistettiin 30.4. Kuopion torilla pidetyssä ylioppilaskunnan vappuaaton allastapahtumassa.

Lisätietoja:

Lassi Valli, hallituksen varapuheenjohtaja, Itä-Suomen yliopiston ylioppilaskunta (ISYY), lassi.valli(at)isyy.fi

Lue lisää:

Ylioppilaskunnan vappuperinteisiin Kuopiossa kuuluu hampaan pesua, salaseuroja ja professoreiden uittoa (julkaistu 23.4.2026)